অভিযোগ অসত্য : আতিকুল, প্রচারে হামলা : তাবিথ
ঢাকা উত্তর সিটি কর্পোরেশনের নির্বাচন যতই ঘনিয়ে আসছে ততই প্রচারের মাঠে বাড়ছে উত্তাপ। ক্ষমতাসীন আওয়ামী লীগের প্রার্থী আতিকুল ইসলাম উত্তরের বিভিন্ন এলাকা দিনভর চষে বেড়াচ্ছেন।





পিছিয়ে নেই বিএনপির প্রার্থী তাবিথ আউয়ালও। তবে নির্বাচনে ‘লেভেল প্লেয়িং ফিল্ড’ নেই দাবি করে প্রচারে হামলার অভিযোগ করেছেন ধানের শীষের প্রার্থী। অন্যদিকে বিএনপির অভিযোগকে অসত্য দাবি করে তা থেকে বিরত থাকার অনুরোধ জানিয়ে সবাই মিলে সুস্থ ঢাকা গড়ে তোলার কথা জানিয়েছেন নৌকার প্রার্থী।




মঙ্গলবার সকালে আগারগাঁওয়ে পথসভার মাধ্যমে আতিকুল ইসলাম পঞ্চম দিনের মতো তার নির্বাচনী প্রচার শুরু করেন। আর ২১ নম্বর ওয়ার্ডের উত্তর বাড্ডা ফুজি টাওয়ার থেকে গণসংযোগ শুরু করেন তাবিথ আউয়াল। এ সময় দুই মেয়র প্রার্থীর সঙ্গে নগর ও কেন্দ্রীয় নেতাদের পাশাপাশি অঙ্গ ও সহযোগী সংগঠনের বিপুলসংখ্যক নেতাকর্মীও প্রচারে অংশ নেন।
আতিকুলের গণসংযোগ : ঢাকা উত্তরে আওয়ামী লীগের মেয়র প্রার্থী আতিকুল ইসলাম বিএনপির অভিযোগের বিষয়ে এক প্রশ্নের জবাবে বলেছেন, সকালে ঘুম থেকে উঠে যেমন আমাদের নাশতা করতে হয়, ব্যায়াম করতে হয়।
তেমনি বিএনপির প্রতিদিনই একটা করে কথা বলতে হয় যে, ‘আমাদের লেভেল প্লেয়িং ফিল্ড দেয়া হচ্ছে না।আমাদের মাঠে নামতে দিচ্ছে না।’ এই ধরনের মিথ্যা অসত্য অভিযোগ থেকে প্রতিপক্ষকে বিরত থাকারও অনুরোধ করেন তিনি।
আতিকুল বলেন, আওয়ামী লীগ গণতন্ত্রে বিশ্বাস করে। গতকাল (সোমবার) তারা ফার্মগেটে ক্যাম্পেইন করেছে। কেউ বলতে পারবে না সেখানে একটি জায়গায় তাদের ওপর হামলা হয়েছে?
খিলগাঁও-তালতলায় প্রচার চালিয়েছে। রিকশায় করে মাইক বাজিয়েছে। কেউ বাধা দেয়নি। আমি বরং হাততালি দিয়ে উৎসাহ দিয়েছি। উত্তরায় তারা নির্বিঘ্নে প্রচার চালিয়েছে কেউ বাধা দেয়নি।
পঞ্চম দিনের নির্বাচনী প্রচার শুরুর আগে মঙ্গলবার সকালে রাজধানীর আগারগাঁওয়ে এক পথসভায় তিনি এসব কথা বলেন। আওয়ামী লীগ নেতাকর্মীসহ সবাইকে অনুরোধ জানিয়ে তিনি বলেন, আমি সাধারণ মানুষ ও নেতাকর্মীদের সবাইকে অনুরোধ করব। আপনারা প্রত্যেকে মানুষের দ্বারে দ্বারে যান। সেখানে গিয়ে উন্নয়নের কথা বলুন।
সিটি কর্পোরেশন নির্বাচনকে এই মুহূর্তের সবচেয়ে বড় চ্যালেঞ্জ হিসেবে আখ্যায়িত করে তিনি বলেন, আমাদের চ্যালেঞ্জ অনেক। কিন্তু আমরা মনে করি, ‘ইম্পসিবল’ বলে দুনিয়াতে কিছু নেই। সবাই যদি একসঙ্গে কাজ করতে পারি ইনশাআল্লাহ আমরা ‘পসিবল’ করবই।
আতিকুল বলেন, দীর্ঘ নয় মাস আমি কঠিন অনুশীলন করেছি। এর মাঝে বেশকিছু উন্নয়নও হয়েছে। আপনারা দেখেছেন, আগারগাঁওয়ে মানিক মিয়া এভিনিউয়ের চেয়েও বড় সড়ক নির্মাণ কাজ চলছে।
১০ কিলোমিটার সড়ক সাইকেল চলার উপযোগী করা হয়েছে। এই সড়কে সবাই বিনোদনের জন্য আসতে পারবেন। বসার ব্যবস্থা থাকবে, গাড়ি পার্কিংয়ের ব্যবস্থা থাকবে।
তিনি বলেন, মোহাম্মদপুরে ৭টি পার্ককে আধুনিকায়ন করেছি। কিছু খালি জায়গা তবে ছোট; সেগুলো বড় মাঠ বা পার্ক করা যাবে না। তাই সেগুলোকে শুধু শিশুপার্ক করার জন্য কাজ শুরু করেছি। আমাদের সব উন্নয়ন ঠিকমতো হবে যদি যুব সমাজ মাদকমুক্ত থাকে। এজন্য তাদের বিনোদন এবং খেলার মধ্যে রাখতে হবে।
আচরণবিধি লঙ্ঘনের অভিযোগ প্রসঙ্গে তিনি বলেন, আমি যখন আসলাম আমার পাশে আপারানা কি কোনো সংসদ সদস্যকে দেখেছেন। আমি কিন্তু দেখিনি। এটা ওনার এলাকা। ওনি এখানে ঘোরাফেরা করতে পারেন। কিন্তু আমার ক্যাম্পেইনে কিন্তু নেই। এটা আমিও চাই না। উনিও পারবেন না।
এর আগে বক্তব্যের শুরুতে ২৮ নম্বর ওয়ার্ডে আওয়ামী লীগ মনোনীত কাউন্সিলর প্রার্থী ফোরকান হোসেন ও সংরক্ষিত মহিলা কাউন্সিলর প্রার্থী হামিদা আক্তার মিতাকে পরিচয় করিয়ে দেন আতিক। এ সময় তার সঙ্গে আরও উপস্থিত ছিলেন ঢাকা মহানগর উত্তর আওয়ামী লীগের সভাপতি শেখ বজলুর রহমানসহ নগর আওয়ামী লীগের নেতারা।
এদিকে পথসভা শেষে তৃতীয় দিনের প্রচারে আগারগাঁও থেকে আতিকুল ইসলাম ডিএনসিসির ৩০, ৩১ এবং ৩২ নম্বর ওয়ার্ডে জনসংযোগ করেন। আগারগাঁওয়ের তালতলা শতদল কমপ্লেক্স এলাকায় প্রচার চালিয়ে যখন তিনি বেরিয়ে আসছিলেন, তখন সড়কে মেয়র প্রার্থীকে ঘিরে ধরে উচ্ছ্বসিত শিশুর দল। তাদের আবদারে সেখানেই বসে পড়েন আতিকুল ইসলাম। এরপর তাদের সঙ্গে মেতে ওঠেন উচ্ছ্বাসে। সেখানেই এই মেয়র প্রার্থী আগামীর প্রজন্মকে নিয়ে নিজের স্বপ্ন ও পরিকল্পনার কথা জানান।
আতিকুল বলেন, এই শিশুরা দেশের ভবিষ্যৎ। এই শিশুরাই আগামীর সম্পদ। আমি মনে করি তাদের জন্য বিশেষ কিছু করতে হবে। শিশুরা যেন নির্বিঘ্নে পার্কে খেলতে পারে, সেদিকে আমাদের বিশেষ নজর দিতে হবে। ভুলে গেলে চলবে না, এই শিশুরাই আগামীর বাংলাদেশ। তাই এই শিশুদের সুস্বাস্থ্য বজায় রাখতে হলে, তাদের মাদক থেকে দূরে রাখতে হলে খেলার মাঠ দিতে হবে। আমি মেয়র নির্বাচিত হলে এবং আওয়ামী লীগ মনোনীত কাউন্সিলর প্রার্থীরা বিজয়ী হলে এই শিশুদের জন্য বিশেষ নজর দেব।
এ সময় শিশুদের হাতে থাকা প্ল্যাকার্ড নিজ হাতে তুলে নেন আতিকুল। তিনি নারী ও শিশুবান্ধব কার্যক্রম গ্রহণের ওপর গুরুত্বারোপ করেন। মেয়র প্রার্থী বলেন, আমরা এই শিশু-যুবকদের জন্য এমন কিছু করব, তারা যেন নিজেদের উদ্ভাসিত করতে পারে, দেশকে আলোকিত করতে পারে।
প্রচারণার এক ফাঁকে শিশুদের সঙ্গে ক্রিকেট খেলায় যোগ দেন আওয়ামী লীগের মেয়র প্রার্থী আতিকুল ইসলাম। এ সময় তাকে ব্যাট হাতে বল মারতে দেখা যায়। পাশে থেকে নেতাকর্মী ও সাধারণ মানুষ এ সময় ‘আতিক, আতিক’ বলে স্লোগান দেন। বিকালে বনানীর নির্বাচনী কার্যালয়ে ঢাকা মহানগর উত্তর আওয়ামী মহিলা আওয়ামী লীগের নেতাকর্মীদের সঙ্গে মতবিনিময় করেন তিনি।
আজ ফার্মগেটের আল-রাজি হাসপাতালের সামনে থেকে নির্বাচনী প্রচার শুরু করবেন আতিকুল ইসলাম। এরপর দিনভর হলিক্রস স্কুল, ছাপরা মসজিদ, লুকাস রেলগেট, নাবিস্ক, কুনিপাড়া, বেগুনবাড়ী, তেজগাঁওসহ  ২৩, ২৪ ও ২৫নং ওয়ার্ডের বিভিন্ন জায়গায় গণসংযোগ করবেন। এছাড়া বিকালে ৩টায় বাঙলা কলেজে ঢাকা মহানগর উত্তর ছাত্রলীগের সঙ্গে এবং সন্ধ্যা ৬টায় বিএফডিসিতে চলচ্চিত্র শিল্প সমিতির সঙ্গে মতবিনিময় করবেন। সন্ধ্যায় সাড়ে সাতটায় ফার্মগেটের একটি রেস্টুরেন্টে খ্রিস্টান সম্প্রদায়ের সঙ্গে মতবিনিময় সভায় অংশ নেবেন।
তাবিথের গণসংযোগ : উত্তরের মেয়র পদে ধানের শীষের প্রার্থী তাবিথ আউয়াল অভিযোগ করেছেন, বিভিন্ন স্থানে আমাদের প্রচারে বাধার সৃষ্টি করা হচ্ছে। ৪৮নং ওয়ার্ডের কাউন্সিলর প্রার্থীর নির্বাচনী অফিসে হামলা হয়েছে, ভাংচুর হয়েছে। ১৮নং ওয়ার্ড যেখানে আমি একটা নির্বাচনী ক্যাম্প উদ্বোধন করে বেরিয়ে যাচ্ছিলাম, পেছন থেকে আমাদের কর্মীদের ওপর হামলা হয়েছে। সে হামলাতে তিনজন আহত হয়েছে। এছাড়া নিয়মিতই পোস্টার ছিঁড়ে ফেলা হচ্ছে। মঙ্গলবার নির্বাচনী গণসংযোগকালে তিনি এসব অভিযোগ করেন।
বেলা ১১টায় ২১ নম্বর ওয়ার্ডের উত্তর বাড্ডা ফুজি টাওয়ার থেকে দলীয় নেতাকর্মীদের নিয়ে গণসংযোগ শুরু করেন তাবিথ। এ সময় বিপুলসংখ্যক নেতাকর্মী ‘ধানের শীষ’, ‘ধানের শীষ’ স্লোগানে চারদিক প্রকম্পিত করে তোলে। তিনি লিফলেট বিতরণ করে ভোট প্রার্থনা করেন।
তাবিথ আউয়াল বলেন, ভোটাররা উৎসবের দিকে এগিয়ে যাচ্ছে। কিন্তু অনেকের ওপর হামলার চেষ্টা করা হচ্ছে, যেন তারা আতঙ্কে থাকে। আমি বারবার বলছি, আমাদের মনোবল শক্ত আছে। আমরা যেটা আশঙ্কা করেছিলাম, সেটি নিয়মিত প্রমাণিত হচ্ছে।
হামলা বাড়লে কিভাবে মোকাবেল করবেন- এমন প্রশ্নের জবাবে তিনি বলেন, জনমত আমাদের পক্ষে। জনগণ আমাদের সঙ্গে অন্তর্ভুক্ত হয়ে গেছে এবং এগুলো দেখেই কিন্তু হামলা করা হচ্ছে। উনারা হতাশাগ্রস্ত, দিশেহারা। ওনারা বুঝতে পারছেন না, কী করবেন।
স্বাভাবিকভাবে প্রচারে অংশ নিতে পারছেন নাকি পুলিশি হয়রানি রয়েছে- এমন প্রশ্নের জবাবে তাবিথ আউয়াল বলেন, নেতাকর্মীরা দিনের বেলায় স্বাভাবিকভাবে প্রচারে অংশগ্রহণ করছেন। যখনই আমরা প্রচার বন্ধ করে দিই, রাতে ওনাদের বাসায় খোঁজখবর নিচ্ছে, কখনও ইউনিফর্ম পরে, কখনও সাদা পোশাকে। তিনি বলেন, নির্বাচনের লেভেল প্লেয়িং ফিল্ড বলতে কিছু  নেই। শত বাধার পরও বিএনপি নেতাকর্মীরা শান্ত আছে। তারা যতই উসকানি দিক আমরা শান্তিপূর্ণভাবে মাঠে আছি, থাকব।
তাবিথ আউয়াল নির্বাচন কমিশনের ভূমিকা নিয়ে অসন্তোষ প্রকাশ করেন। তিনি বলেন, একের পর এক হামলার ঘটনা প্রমাণ করছে জনমত আমাদের পক্ষে। জনগণ আমাদের সঙ্গে অন্তর্ভুক্ত হয়ে গেছে দেখে সরকার দিশেহারা হয়ে গেছে। তাবিথ আউয়াল নির্বাচন কমিশন ও কর্তৃপক্ষকে শৃঙ্খলা বজায় রাখার অনুরোধ জানান। তিনি বলেন, আইন মেনে ভোটারদের অধিকার ফিরিয়ে দিন।
এরপর উত্তর বাড্ডা লিংক রোড থেকে মধ্য বাড্ডা বাজার, স্কুল রোড, মেরুল বাড্ডা, ৩৭ নম্বর ওয়ার্ডের পোস্ট অফিস থেকে শুরু হয়ে পাঁচতলা এলাকায় গণসংযোগ করেন তাবিথ আউয়াল। সেখান থেকে দক্ষিণ আনন্দনগর, আফতাবনগর মেইন রোড থেকে মধ্যবাড্ডায় প্রচার চালান তিনি। প্রতিটি জায়গায় দেখা গেছে, জনতার ঢল।
গণসংযোগে তার সঙ্গে ছিলেন বিএনপির ভাইস চেয়ারম্যান মো. শাহজাহান, চেয়ারপারসনের উপদেষ্টা জয়নাল আবেদিন ফারুক, হাবিবুর রহমান হাবিব, ক্রীড়াবিষয়ক সম্পাদক আমিনুল ইসলাম, জলবায়ুবিষয়ক সহসম্পাদক মোস্তাফিজুর রহমান বাবুল, নির্বাহী কমিটির সদস্য অ্যাডভোকেট নিপুণ রায় চৌধুরী, মহানগর উত্তরের সাধারণ সম্পাদক আহসান উল্লাহ হাসানসহ বিএনপি ও তার অঙ্গ-সহযোগী সংগঠনের নেতাকর্মীরা।
৩৮ নম্বর ওয়ার্ড, ৩৯ নম্বর ওয়ার্ড এবং ৪০ নম্বর ওয়ার্ডের বারিধারা মা ও শিশু  হাসপাতাল, বারিধারা নতুন বাজার, ভাটারার মোড়, ছোলমাইদ, ছাপরা মসজিদ, কোকাকোলার মোড় ও বারিধারা জে ব্লকে গণসংযোগ করেন তাবিথ। প্রচারের সময় অনেকে তাকে দেখে এগিয়ে এসে জড়িয়ে ধরে দোয়া করেন। দোকানিদের সঙ্গে কুশল বিনিময়ের সময় তাদের সমস্যার কথা শুনেন।
গণসংযোগকালে বিভিন্ন ব্যবসা প্রতিষ্ঠানে গিয়ে তাবিথ আউয়াল লিফলেট বিতরণ করেন। রাস্তার দুই ধারে দাঁড়িয়ে থাকা নানা শ্রেণি-পেশার মানুষের সঙ্গে কোলাকুলি করেন। এ সময় সঙ্গে থাকা নেতাকর্মীরা ‘খালেদা জিয়ার সালাম নিন, তারেক রহমানের সালাম নিন, ধানের শীষে ভোট দিন।’ ‘দুর্নীতি দুঃশাসন প্রতিরোধে, আপস করবে না ঢাকাবাসী।’ ‘নগরবাসীর একটি ভোটে, খালেদা জিয়া মুক্তি পাবে’ ইত্যাদি স্লোগান দিতে দেখা যায়।
বাড্ডা আদর্শনগর প্রবেশদ্বারে তাবিথ বলেন, নির্বাচন আচরণবিধি মেনে এবং জনগণের যাতে অসুবিধা না হয় সেদিকে দৃষ্টি রেখেই প্রচার চালাচ্ছি। জনগণ আমাদের পক্ষে থাকায়- এতে সরকার ভয় পেয়ে গিয়ে আমাদের ওপর হামলা করছে।
‘বিএনপির মেয়র প্রার্থী মিথ্যাচার করছে’- আওয়ামী লীগ মনোনীত উত্তরের মেয়র প্রার্থী আতিকুল ইসলামের এমন বক্তব্যের জবাবে তাবিথ আউয়াল বলেন, তার বক্তব্যের জবাব দেয়ার ভাষা খুঁজে পাচ্ছি না, আমার ভাষাটাও জানা নেই। আমাদের সবারই অভিযোগ দেয়ার জায়গা নির্বাচন কমিশনে।
আশা করি অভিযোগগুলো নির্বাচন কমিশনই খতিয়ে দেখবে কতটুকু সত্য, কতটা সত্যতা নেই। পাল্টাপাল্টি কথা না বলে আমাদের সবারই উচিত ভোটারদের সঙ্গে কথা বলা, তাদের মাঝে যাওয়া। তারা যে রায় দেবে, সে রায়টা যেন আমরা সবাই মানি।
মেরুল বাড্ডার নানা সমস্যার কথা তুলে ধরে তিনি বলেন, ঢাকাকে বাসযোগ্য করতে হবে। জলাবদ্ধতা, বর্জ্য, পয়ঃনিষ্কাশন সবচেয়ে বেশি সমস্যা এই এলাকার। রাতের বেলা লাইটিং ব্যবস্থা করতে হবে। কারণ এলাকার মানুষ নিরাপত্তাহীনতায় ভয়ভীতিতে বাস করে। দুর্নীতি দমনসহ ১২ সমস্যা দমনে প্রতিশ্রুতি দেন তাবিথ।
আজ সকাল ১০টায় উত্তর বাড্ডার রহমতুল্লাহ গার্মেন্ট থেকে গণসংযোগ শুরু করবেন তাবিথ আউয়াল। এরপর দিনভর ১৭, ৪১, ৪২ ও ৪৩নং ওয়ার্ডের বিভিন্ন জায়গায় তিনি প্রচার চালাবেন।

ঢাকা উত্তর সিটি কর্পোরেশনের নির্বাচন যতই ঘনিয়ে আসছে ততই প্রচারের মাঠে বাড়ছে উত্তাপ। ক্ষমতাসীন আওয়ামী লীগের প্রার্থী আতিকুল ইসলাম উত্তরের বিভিন্ন এলাকা দিনভর চষে বেড়াচ্ছেন।